MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende RÅDETS FÆLLES HOLDNING MED HENBLIK PÅ VEDTAGELSE AF EUROPA-PARLAMENTETS OG RÅDETS DIREKTIV OM NATIONALE EMISSIONSLOFTER FOR VISSE LUFTFORURENENDE STOFFER

1999/0067 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende RÅDETS FÆLLES HOLDNING MED HENBLIK PÅ VEDTAGELSE AF EUROPA-PARLAMENTETS OG RÅDETS DIREKTIV OM NATIONALE EMISSIONSLOFTER FOR VISSE LUFTFORURENENDE STOFFER

1. BAGGRUND

- Forslaget blev forelagt for Europa-Parlamentet og Rådet den 14. juli 1999 (KOM(1999)125 endelig - 1999/0067(COD))

- Europa-Parlamentet afgav udtalelse ved førstebehandlingen den 15. marts 2000

- Det Økonomiske og Sociale Udvalg vedtogsin udtalelse den 15. november 1999

- Regionsudvalget vedtog sin udtalelse den 14. juni 2000

- Vedtagelse af den fælles holdning: den 7. November 2000

2. FORMÅLET MED KOMMISSIONENS FORSLAG

Kommissionens direktivforslag om nationale emissionslofter vil sætte øvre grænser for hver enkelt medlemsstat for de samlede emissioner i 2010 af de fire forurenende stoffer, der forårsager forsuring. eutrofiering og ozonforurening ved jordens overflade, men overlader det i stort omfang til medlemsstaterne af afgøre, hvilke foranstaltninger de vil træffe for at imødekomme dem.

De emissionslofter Kommissionen foreslår, er opstillet med henblik på at nå de foreløbige målsætninger for forsuring, der allerede er nået til enighed om i Rådet og Parlamentet, plus foreslåede nye målsætninger for ozon på den for Fællesskabet som helhed mindst bekostelige måde. De pågældende forurenende stoffer transporteres i store mængder tværs over nationale grænser. Hver enkelt medlemsstat vil normalt ikke kunne opfylde målsætninger på deres eget område udelukkende med nationale foranstaltninger.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Rådet enedes om den fælles holdning som led i en pakke, der også omfattede enighed om forslaget vedrørende store forbrændingsanlæg. I forbindelse med dette forslag accepterede det miljømålsætningerne for forsuring og ozon, som Kommissionen havde foreslået, og 2010 som frist for imødekommelse af disse målsætninger. Rådet enedes også om yderligere reduktioner af emissioner, der går videre end dem, der er anført i UNECE-protokollen om forskellige forurenende stoffer med mange forskellige virkninger, der blev åbnet for undertegning i november i Göteborg. De nationale emissionslofter i bilag I til den fælles holdning vil som første skridt bringe Fællesskabet totredjedele af vejen til at imødekomme målsætningen for forsuring og over halvvejs af vejen til at imødekomme sundhedsrelaterede målsætninger for ozon. Rådet mente, at der skulle fjernes en række usikkerhedsmomenter, før byrden med at fylde det resterende hul kunne fordeles optimalt. Heriblandt skal bemærkes udvidelsens virkninger, den måde hvorpå medlemsstaterne vil gennemføre deres klimaændringsforpligtelser og det omfang, hvori emissioner fra skibsfart måtte blive reduceret. Der et planlagt en revurdering i 2004 med det sigte at nå til enighed om den videre indsats, der vil blive nødvendig for at nå målsætningerne i 2010.

3.2. Parlamentets ændringsforslag, som Kommissionen accepterer fuldstændig eller delvis, og som er indarbejdet i den fælles holdning

Ændringsforslag 1, 2, 3, 8, 9, 11 (delvis), 25, 12, og 13

Den fælles holdning tager hensyn til Parlamentets ændringsforslag 1 og 2 ved at indsætte en ny betragtning (16), der henviser til behovet for at tage hensyn til virkningerne af eventuelle fællesskabsbestemmelser om relevante emissionskilder, når direktivets gennemførelse tages op til revision. Artikel 9, stk. 1 a) afspejler ligeledes dette. Betragtning 15 og artikel 9, stk. 3, erklærer yderligere, at Kommissionen vil undersøge, om der er behov for yderligere harmoniserede fællesskabsforanstaltninger for de mest relevante erhvervssektorer og produkter, der bidrager til forsuring, eutrofiering og ozon ved jordoverfladen.

Parlamentets ændringsforslag 3 om behovet for at tage hensyn til fremskridt i tiltrædelseslandene er fuldt ud blevet indarbejdet i betragtning 13.

Ændringsforslag 8 om behovet for at tage hensyn til eventuelle ændringer i emissionslofter er blevet indarbejdet i artikel 4, stk. 1, dog med andre ord.

Ændringsforslag 9, der flytter forslagets foreløbige miljømålsætninger fra bilag II i det oprindelige forslag til artikel 5, er fuldt ud blevet indarbejdet. Definitioner, der tidligere var fodnoter i bilag II, er blevet flyttet til artikel 3, punkt 1 og 2. Den tidligere fodnote til bilag II, der henviste til eutrofiering, er blevet indarbejdet i en fodnote til bilag I.

De fleste af Parlamentets ændringsforslag om rapporter og gennemgang afspejles i den fælles holdning. Hvad angår ændringsforslag 11, henviser artikel 9, stk. 1 c), til foranstaltninger i tiltrædelseslandene og eventuelle emissionsreduktioner i Fællesskabets naboregioner; der er indsat en henvisning til emissioner fra fly i artikel 9, 1 d), nyt pkt. 9.1 ha) om transport er blevet indsat som 9, 1 f. Ændringsforslag 25 om sammenligning mellem modelresultater og målte data afspejles i artikel 9, 1 m). Den reviderede ordlyd af artikel 9, stk. 3, tager hensyn til ændringsforslag 12 (revision).

Der er blevet tilføjet en henvisning til ICAO i artikel 10 i overensstemmelse med ændringsforslag 13.

3.3. Parlamentets ændringsforslag, som Kommissionen ikke kan acceptere og som ikke er medtaget i den fælles holdning

Ændringsforslag 30, 6, 7, 11 (delvis).

Parlamentets ændringsforslag 30 ville have sat datoer for imødekommelse af de langsigtede målsætninger eller ingen overskridelse af de kritiske belastninger for forsuring og kritiske ozonniveauer. Der foreligger ingen prognoser for energianvendelse, økonomisk aktivitet eller emissioner, der ville kunne muliggøre forudsigelser af, hvornår disse langsigtede målsætninger måtte blive nået. Sådanne prognoser ville desuden skulle tage hensyn til emissioner fra områder uden for Fællesskabet og endog uden for Europa. Disse emissioner vil blive større og større, efterhånden som Fællesskabets egne emissioner mindskes, og øget økonomisk aktivitet i andre områder kunne føre til en vækst i emissioner dér. Spørgsmålet om, hvorvidt det er muligt at fastsætte en dato for imødekommelse af de langsigtede målsætninger, vil bliver taget op igen i 2004, 2008 og 2012.

Ændringsforslag 6 ville have medregnet emissioner fra international skibsfart og fra luftfartøjer, bortset fra start- og landingscyklus, i de nationale emissionslofter. Dette kunne ikke accepteres, fordi sådanne emissioner ikke kan kontrolleres effektivt ved national indsats og for en stor del heller ikke ved nogen fællesskabsindsats. De skal primært klares ved indsats gennem Den Internationale Søfartsorganisation og Organisationen for International Civil Luftfart. Siden Kommissionen vedtog sit forslag er der i IMO nået til enighed om at erklære Nordsøen et svovldioxid-kontrolområde og kræve, at der anvendes brændstoffer med lavt svovlindhold. Kommissionen overvejer i øjeblikket eventuelle virkninger af emissioner fra skibsfart i Middelhavet og Sortehavet, og hvorvidt det er muligt at støtte en indsats i IMO med foranstaltninger på EU-plan.

Ændringsforslag 7 ville ændre definitionen på "flygtige organiske forbindelser " til den samme, som i direktivet om opløsningsmidler. Dette blev ikke accepteret af to grunde. For det første er definitionen i Kommissionens forslag identisk med definitionen i Göteborg-protokollen. Det er meget vigtigt, at disse to instrumenter forbliver teknisk kompatible. For det andet er det ikke nødvendigt at specificere de organiske forbindelsers damptryk under anvendelsesbetingelser i dette direktivforslag, eftersom det kun gælder for udendørsforhold. Det var nødvendigt i direktivet om opløsningsmidler, da direktivet kræver måling af røggasser, der kan være ekstremt varme og derfor kan indeholde fordampede stoffer, der ville være i fast form under normale forhold.

Den del af ændringsforslag 11, der ville fremskynde datoerne for rapporter om fremskridt med et år til 2003 og 2007 og slutrapporten til 2011, blev ikke indarbejdet. Eftersom medlemsstaterne ikke kan samle emissionsfortegnelser for et bestemt år, før efter det er afsluttet, vil Kommissionen ikke have nogen oplysninger at rapportere på grundlag af, før de datoer der er anført i det oprindelige forslag.

3.4. Forskelle mellem Kommissionens forslag og Rådets fælles holdning

De væsentligste forskelle mellem Kommissionens forslag og Rådets fælles holdning er i de numeriske værdier for de nationale emissionslofter. Rådet har accepteret de foreløbige miljømålsætninger for 2010, som de af Kommissionen foreslåede emissionslofter var udformet til at opfylde. For så vidt angår emissionslofter mente Rådet imidlertid, at det var nødvendigt at anvende en trinvis fremgangsmåde, hvor der kun forpligtes til emissionsreduktioner, som man følte sig sikre på at nå og gøre det klart, at målet for revisionen i 2004 vil være at prøve at udfylde hullet på baggrund af de yderligere oplysninger, der vil foreligge til den tid.

Rådet har erstattet betegnelsen "troposfærisk ozon" med udtrykket "ozon ved jordoverfladen".

Artikel 11, den omhandler komitologi er blevet revideret for at bringe den på linje med Beslutning 1999/468/EF.

3.5. Nye bestemmelser indført af Rådet

Betragtninger

Betragtningerne er blevet omorganiseret og revideret for at afspejle den trinvise fremgangsmåde til at nå de foreløbige miljømålsætninger. Der er blevet tilføjet nye betragtninger, bl.a. med bemærkningen om at alle medlemsstaterne har undertegnet Göteborg-protokollen, og at foranstaltninger bør tage hensyn til behovet for at undgå overdrevne omkostninger for de enkelte medlemsstater.

Artikel 9

Denne artikel er blevet skrevet om for at tydeliggøre, at hovedformålet med revurderingerne i 2004 og 2008 vil være at undersøge, om der er et hul mellem det, der måtte nås ved gennemførelse af emissionslofterne, og opfyldelse af miljømålsætningerne, og i givet fald finde måder til at udfylde hullet.

Kommissionen er enig i disse ændringer.

4. KONKLUSIONER

Kommissionen kan acceptere den fælles holdning, der blev enstemmigt vedtaget af Rådet.

Kommissionen finder, at Rådets forpligtelse om at imødekomme de foreløbige målsætninger i forslaget i 2010 er blevet tydeligt signaleret med dets godkendelse af Parlamentets ændringsforslag om at flytte dem fra bilaget til artikel 5. Kommissionen erkender, at der er betydelige usikkerhedsmomenter, der har følger for emissionslofterne, og at medlemsstaterne har gjort betydelige bestræbelser siden aftalen om Göteborg-protokollen for at finde ud af, om de kunne forpligte sig til yderligere emissionsreduktioner i forbindelse med dette forslag. Der er indgået yderligere forpligtelser, men omfattende usikkerhedsmomenter gør det stadig vanskeligt for medlemsstaterne at se hele forløbet frem til 2010 i øjeblikket. Blandt de største usikkerhedsmomenter er de nye energiscenarier, dom medlemsstaterne ikke kan beregne før de afgør, hvordan de vil gennemføre deres Kyoto-forpligtelser, og udvidelsesprocessen, der vil kunne ændre den optimale løsning for byrdefordelingen for begrænsning af forsuring og ozon i Fællesskabet. Hensynstagen til fremskridt desangående og på andre områder og om nødvendigt omfordeling af byrderne var hele tiden målet med revurderingerne i 2004 og 2008, som oprindelig foreslået af Kommissionen. Kommissionen mener, at omskrivning af og tilføjelserne til artikel 9 tager hensyn til Rådets trinvise fremgangsmåde for emissionslofter og underbygger bestemmelserne om revurdering. Kommissionen nærer stadig tillid til, at forslagets foreløbige miljømålsætninger vil kunne imødekommes i 2010.